Blodbad på Patriotenes dag
Ingen er pågrepet. Motivet er ukjent og ingen er offisielt mistenkt. Det betyr ikke at politiet står uten spor. Snarere er det et mangfold av ledetråder. Foreløpig vil ikke myndighetene si om de peker i en bestemt retning. For meg fremkaller bildene fra Boston minnene om to hendelser: 11. juni 2001 sto jeg utenfor fengselet i Terre Haute, Indiana, en tidlig morgen. Bak murene fikk Timothy McVeigh giftsprøyten som endte hans liv. Han var blitt dømt til døden for bombeangrepet i 1995 mot en føderal bygning i Oklahoma City som drepte 168 og såret 800.Nøyaktig tre måneder senere var jeg i New York og så det som ble tidenes verste terrorangrep i USA utspille seg. En strålende vakker høstdag ble til den mørkeste dag i nyere amerikansk historie. Nesten 3000 mennesker ble drept.En amerikansk ekstremist søkte angivelig hevn mot myndighetene, blant annet på grunn av den væpnede aksjonen mot sekten Branch Davidian i Waco i Texas nøyaktig to år tidligere da 76 mennesker døde. Fredag er det årsdag for terroren i Oklahoma. Og bombeangrepet i historiske Boston i går fant sted på Patriotens dag, en minnedag viet de første slagene i den amerikanske revolusjonskrigen i 1775. Tidspunktene kan være tilfeldige. Ingen kan i dag si fra hvilket hold dette terrorangrepet kom. Militante islamister har stadig forsøkt å angripe USA etter 11. september 2001. Men samtidig er det kommet advarsler om en kraftig økning av amerikanske hat-grupper som oppfatter føderale myndigheter som tyranner og fiender.Det som startet som en perfekt dag for en tradisjonsrik maraton hadde samlet 23.000 løpere og 500.000 tilskuere langs ruten. Bombene i målområdet omgjorde dagen til et blodig og kaotisk mareritt. Etterforskerne leter nå etter spor av bombemennenes «signatur». Bilder fra overvåkningskameraer og mobiltelefonlogger granskes i minste detalj. Svært mange kan ha sett en eller flere bombemenn. Det føderale politiet (FBI) har tatt over ledelsen av en etterforskning som involverer lokalt politi, delstatspoliti og flere føderale organisasjoner. Kongressrepresentant Bill Keating fra Massachusetts kaller det et «avansert, koordinert og planlagt angrep».Mandag kveld advarte president Barack Obama folk mot å trekke forhastede slutninger. Det er en fornuftig reservasjon. Presidenten må vise handlekraft og styrke, men han må vokte seg for å anklage noen på sviktende grunnlag. Han brukte ikke en gang ordet terror, selv om hendelsen bar alle preg av å være nettopp det. Mandagens attentat bekrefter og forsterker inntrykket av at terror kan ramme alt og alle, når som helst og hvor som helst. I størrelse og omfang minner bombene i Boston om den som eksploderte i Den olympiske parken i Atlanta i 1996, utplassert av en amerikansk fanatiker, der to mennesker ble drept og 100 såret. Alle de nevnte terrorangrepene fant sted mot mål med stor symbolverdi, i Oklahoma City en føderal bygning, i Atlanta verdens største idrettsarrangement. I 2001 var målene symboler for USA økonomiske og militære makt.
Den ondskap som blindt rammer uskyldige viste seg igjen. Ikke i Bagdad, men i fredelige Boston.